**Коментар на предлог Законот за административни службеници**

**Од судските службеници-стручни соработници во судовите на територијата на Република Северна Македонија**

Согласно Уставот на Република Северна Македонија, Глава III. ОРГАНИЗАЦИЈА НА ДРЖАВНАТА ВЛАСТ, власта во државата се дели на:

1. ЗАКОНОДАВНА власт, која ги донесува Уставот и законите, а ја претставува Собранието(Парламентот), регулирано со член 61 од Уставот:„Собранието на Република Македонија е претставнички орган на граѓаните и носител на законодавната власт на Републиката“.

2. ИЗВРШНА власт, која ги извршува законите и се грижи за правилна примена на истите, а ја претставува Владата со министерствата, предвидено во член 88 од Уставот:„Владата на Република Македонија е носител на извршната власт“.

Како извршна власт се и општински установи и институции, како и сите органи кои ги извршуваат законите(државно правобранителство, народно правобранителство, јавно обвинителство, адвокатура, нотари, извршители и други) и

3. СУДСКАТА власт ја сочинуваат сите судови(во сите степени) на територијата на државата, а регулирано во член 98 од Уставот :„Судската власт ја вршат судовите. Судовите се самостојни и независни. Судовите судат врз основа на Уставот и законите и меѓународните договори ратификувани во согласност со Уставот. Организацијата на судството е единствена. Забранети се вонредни судови“.

Трите власти се самостојни и независни. Недозволиво е мешање на една во друга власт, бидејќи на тој начин ќе се наруши уставниот концепт на државното уредува.

Службите кои работат во наведениве три власти се посебни категории, кои треба да имаат посебен статус, обврски, права, плата и одговорности утврдени со посебни закони.

Во тој смисол, на 29 јули 2021 година, се донесе и последната измена и дополнување на Законот за Собранието на Република Северна Македонија објавен во Службен весник на РСМ бр. 174 /2021, во кој јасно и недвосмислено се предвидува дека собраниските службеници се посебна категорија на службеници.

Со прeдлог-Законот за административни службеници, во член 3-поимник, точка 6 стои: **„Посебен вид на административни службеници утврдени со закон“** во смисла на овој закон сеадминистративните службеници во судството и јавното обвинителство, дипломатијата, царинската и даночната администрација, инспекциските служби, државната ревизија и ревизијата на ИПА, регулаторните тела и Народната банка на Република Северна Македонија на кои со закон определени прашања во врска со стекнување на нивниот статус, унапредувањето, оценувањето и стручното усовршување се регулирани поинаку со посебен закон“.

Од оваа законска одредба МОРА да се изземат службениците во судовите. Судските службеници МОРА да се изземат од одредбите од целиот предлог закон за административни службеници. Нивниот статус, права, вработување, плата, унапредување МОРА да е регулиран со посебен закон, но НЕ и да бидат предвидени во закон кој се однесува на администрација од извршната власт.

Судската власт е самостојна и независна. Нејзините службеници се во нејзин состав. Судските службеници НЕ СМЕАТ да бидат во законски одредби со службениците од извршната власт.

Судската власт ја сочинуваат судовите,односно судиите но и службениците кои работат во судовите.

Наведеново е со цел правилна и вистинска реформа на судската власт, но и зацврстување на уставните трите столба-власти во државата.